《王原祁夏山小景》
清代·弘历

平生山水兴有馀，欲买名山都无价。吴绫装池盈尺幅，千里烟岚此中化。

置之五岳伯仲间，若非东岱即西华。巀嶪笋尖碧玉削，每有白云出其罅。

陡涧悬崖若无路，略彴几板凌空架。下有泠泠珠玉声，俯瞰始见清波泻。

谷转荒村绿树丛，掩映竹篱与茅舍。苍松皆作老龙鳞，盘拿不祈斤斧赦。

仄仄曲径相通处，别有轩萧水云榭。省我游历蜡双屐，更无须向山灵借。

常住是中读我书，何用劳劳说消夏。